מיטב בית השקעות

מיטב בית השקעות בע"מ הוא בית ההשקעות הגדול בישראל, שהוקם בשנת 2013 ממיזוג של "מיטב בית השקעות" שנוסד ב-1979 עם "דש בית השקעות". עד אפריל 2022 פעלה החברה בשם מיטב דש וממועד זה היא פועלת בשם מיטב בית השקעות, שהפך בהמשך לשמה הרשמי.

החברה עוסקת בפעילויות בשוק ההון הכוללות בעיקר ניהול נכסים פיננסיים, לרבות ניהול תיקי השקעות, קרנות נאמנות, קופות גמל, קרנות השתלמות, קרנות פנסיה, קופות מרכזית לפיצויים, תוכנית חיסכון לכל ילד, מוצרים מדדיים, פוליסת חיסכון וכן מוצרי השקעות אלטרנטיביים. בנוסף, באמצעות חברת מיטב טרייד החברה מספקת שירותי מסחר בניירות ערך ללקוחות פרטיים ומוסדיים וכן פעילה בשוק האשראי החוץ-בנקאי במתן הלוואות לעסקים וללקוחות פרטיים, ומחזיקה גם בסלע סוכנות לביטוח ובחברת פינאפ להחזרי מס לשכירים.

מיטב מנהלת נכסים בהיקף מצטבר של כ-287 מיליארד ש"ח (נכון ל-31.3.24) עבור למעלה ממיליון לקוחות, והיא נסחרת בבורסה בת"א במדדים העיקריים: ת"א SME60 ות"א פיננסים.

יו"ר החברה הוא אלי ברקת, והמנכ"ל הוא אילן רביב.

==היסטוריה==
מיטב הוקמה ב-1979 על ידי צבי סטפק, באותה עת מורה להיסטוריה, בשיתוף עם שלמה סימנובסקי, שהיה כלכלן. סטפק שימש מנכ"ל החברה מראשיתה במשך כ-28 שנים. בשנת 1992 הוביל סטפק את מיטב להקמת מכללת מיטב אשר הפכה למכללה הגדולה והוותיקה ביותר בישראל בתחומי הפיננסים, הביטוח ושוק ההון עם מגוון הכשרות וקורסים. המכללה הכשירה אלפי סוחרים עצמאיים, יועצי השקעות, מנהלי תיקים ויועצים פנסיוניים בעלי רישיון. ביולי 2018 מוזגה המכללה עם המכון הישראלי לפיננסים IFI.

בשנת 2007 העביר צבי סטפק את ניהול החברה לבנו, אבנר סטפק. בשנת 2009 נחתם הסכם מיזוג בין מיטב, גאון שוקי הון וישיר בית השקעות, כך שהחברה הממוזגת שמרה על המותג מיטב והפכה לבית ההשקעות החמישי בגודלו בישראל, עם היקף נכסים מנוהלים של 28 מיליארד ש"ח. בסוף אותה שנה רכשה מיטב גם את אפריקה ישראל בית השקעות.
בשנת 2010 מונה אילן רביב למנכ"ל החברה.

הסמליל הקודם של החברה, כשנקראה "מיטב דש"

בשנת 2012 נחתם הסכם מיזוג בין מיטב בית השקעות בע"מ ובין דש איפקס הולדינגס בע"מ שבשליטת קבוצת BRM, בבעלות האחים ניר ואלי ברקת ויובל רכבי. בחודש מרץ 2013 הושלם המיזוג, מהלך אשר הפך את הגוף הממוזג לשני בגודלו בתחום בישראל. במסגרת המיזוג הועברו לבעלות החברה גם 59.9% ממניות בית ההשקעות תכלית תעודות סל שהיו בבעלות דש בית השקעות עד המיזוג. באותה שנה מיטב הפכה גם לאחד המעסיקים הגדולים בעמק הירדן כשפתחה משרדים בקיבוץ מעגן בהם מעסיקה למעלה מ-100 עובדים.

בשנת 2016 נחתם הסכם למכירת בית ההשקעות מיטב דש לקרן ההשקעות הגלובלית XIO לפי שווי של כ-1.5 מיליארד ש"ח, אולם העסקה לא יצאה לפועל וההסכם בוטל סופית בשנת 2017, משום שמתווה העסקה לא היה מקבל את אישור רשות שוק ההון.

במאי 2016 מוזגה פעילות הגמל והפנסיה של איילון חברה לביטוח המנהלת כ-7 מיליארד ש"ח לחברת הגמל והפנסיה של מיטב.
בנובמבר 2016 נבחרה קרן פנסיה של מיטב דש על ידי רשות שוק ההון כאחת משתי קרנות ברירת המחדל הראשונות. באותו חודש רכשה מיטב את חברת eLoan אשר פיתחה פלטפורמת הלוואות עמית לעמית (P2P) המבצעת אונליין את תהליך החיתום והאימות.

בשנת 2017 הקימו מיטב ופאגאיה קרן השקעות הממוקדת באשראי צרכני של הלוואות עמית לעמית (P2P) בארצות הברית, וזאת בהתבסס על טכנולוגיית החיתום שפיתחה פאגאיה. בתחילת 2022 מיטב מכרה את חלקה בשותפות לפאגאיה.

ביוני 2017 מיטב בשיתוף עם חברת הנדל"ן האמריקאית-ישראלית הרבור גרופ החליטו להשקיע כחצי מיליארד ש"ח ברכישת נדל"ן למגורים, משרדים ומסחר, ובמתן חוב כנגד שעבודים על נכסי נדל"ן ברחבי ארצות הברית.

קרן הפנסיה של/ מיטב דורגה במקום הראשון במדד שביעות הרצון של רשות שוק ההון לשנים 2017–2018. בשנים 2016–2019 זכתה מיטב בדירוג פלטינה של "מדד מעלה" לאחריות חברתית בעסקים והייתה בית ההשקעות עם הדירוג הגבוה ביותר.

במרץ 2021 השלימה מיטב את רכישת הסטארטאפ פינאפ, המפעיל פלטפורמה דיגיטלית להגשת בקשה להחזר מס עבור שכירים, בתמורה לכ-5 מיליון ש"ח. באותו חודש מיטב הקימה שתי קרנות בהיקף של עד 400 מיליון דולר להשקעה בתוכן – אחת למתן הלוואות למפיקים, והשנייה להשקעה ישירה בסרטים וסדרות. זאת לאחר שחתמה על הסכם שיתוף פעולה עם חברת ניו לג'נד, המתמחה בניהול אסטרטגי של תוכן, חוב והשקעות, בישראל ובחו"ל.

באוגוסט 2021 קיבל בית המשפט המחוזי את התביעה הייצוגית שהוגשה נגד מיטב, בעקבות גבייה עודפת לאחר העלאת דמי ניהול בקופת הגמל הוותיקה "תגמולים". השינוי בגובה דמי הניהול נעשה לאחר ש"תגמולים" נרכשה על ידי דש (שבהמשך מוזגה עם מיטב) בשנת 2007 מבנק הפועלים. הפסיקה קבעה כי על בית ההשקעות להחזיר לעמיתיו דמי ניהול בסך של 400 מיליון ש"ח. לאחר הפסיקה מיטב ערערה לבית המשפט העליון, והצדדים נשלחו לגישור אצל ד"ר עמוס גבריאלי. במאי 2023, במסגרת הסכם פשרה, הסכימו הצדדים כי מיטב תשלם לעמיתים הזכאים 120 מיליון ש"ח.

באוקטובר 2021 הקימה מיטב, בשותפות עם בוליגו קפיטל, קרן השקעות במקבצי דיור בארצות הברית. בינואר 2023 השותפות פרסמה כי גייסה 33 מיליון דולר לקרן ההשקעות. בנובמבר 2021 מיטב הטמיעה מערכת של SAS המאפשרת לזהות הלבנת הון על בסיס מודלים חכמים, העומדת בתקנות ארגון FATF. מערכת זו זכתה באות הפרויקט המצטיין בתחום ניתוח נתונים, אנליטיקה, AI, Big Data ו-BI במסגרת תחרות שנערכה בחסות המגזין "אנשים ומחשבים".

סמליל מיטב השקעות

בתחילת שנת 2022 השיקה מיטב קמפיין פרסומי אשר כלל מיתוג מחדש של בית ההשקעות ושינוי השם ל'מיטב' חלף 'מיטב דש'. בנוסף, מונה הפרזנטור דייוויד שווימר במטרה לפנות לקהל הצעיר.

במאי 2023 מיטב השלימה הנפקת זכויות בהיקף של 141 מיליון ש"ח ובכך חיזקה את המבנה ההוני של החברה.
בשנת 2023 מיטב הפך לבית ההשקעות הגדול בישראל, וכן דורג במקום הראשון ב-Duns100 מבין בתי ההשקעות בישראל על בסיס סך הנכסים המנוהלים.

לאחר מתקפת הפתע על ישראל, שבה נרצח עובד חברת מיטב טרייד עומרי לביא, מיטב ארגנה ותמכה בעשרות עובדים ומנהלים של החברה שהתנדבו וסייעו לחקלאים בעוטף עזה. ב-8 בינואר 2024, לאחר 100 ימים בשבי של החטופים, הצטרפה מיטב להשבתה של 100 דקות לצד חברות רבות במשק, כאות תמיכה בהחזרת החטופים.

בינואר 2024 השיקה מיטב טרייד אפליקציית מסחר חדשה המאפשרת ללקוחותיה לסחור עצמאית תוך היעזרות בכלי AI תומכי החלטה. באותו חודש הונפקה מיטב טרייד, חבר הבורסה של מיטב בית השקעות, לפי שווי של 345 מיליון ש"ח בבורסה בתל אביב.

בפברואר 2024 זכתה מיטב במקום הראשון בתחרות אפי הבינלאומית בקטגוריית פיננסים עבור המהלך השיווקי "הופכים לבית ההשקעות הגדול בישראל", אותו הוביל סמנכ"ל השיווק אמנון גולן.
במרץ 2024 פרסם מגזין פורבס ישראל כי בשקלול תוצאות הדירוג של מנהלי ההשקעות הטובים לשנת 2023 הגיע בית ההשקעות מיטב למקום הראשון, שנה שנייה ברציפות.

ביוני 2024 עובדי מיטב והחברות הבנות עברו ממגדל צ'מפיון מוטורס למשרדים הפרושים על 7 קומות במגדל BBC Central בבני ברק.

==תחומי פעילות==
למיטב בית השקעות ישנם מספר מגזרי פעילות (נתונים נכונים ל-31 במרץ 2024):
* מגזר חיסכון ארוך טווח (LTS) – כולל קופות גמל ופיצויים, קרנות השתלמות וקרנות פנסיה, בהיקף כולל של 120 מיליארד ש"ח.
* מגזר חיסכון שוטף (STS) – כולל נכסים המנוהלים בקרנות נאמנות (בקרנות אקטיביות ופאסיביות) ובניהול תיקים, בהיקף כולל של 148.8 מיליארד ש"ח. חברת מיטב ניהול תיקים היא הגדולה בישראל.
* מגזר אשראי (Credit) – באמצעות פנינסולה (אשראי לעסקים קטנים ובינוניים בישראל), Lotus Investment Group (אשראי מגובה נדל"ן באירלנד) ומיטב מימון (הלוואות לפרטיים בישראל).
* מגזר טרייד (Retail Brokerage) - באמצעות מיטב טרייד, שבה נכסי לקוחות בסך כ-27 מיליארד ש"ח ביותר מ-70 אלף חשבונות. נתח המסחר המתבצע באמצעות חברת הטרייד מהווה כ-9.2% מממוצע מחזורי המסחר במניות ובאג"ח בבורסה בת"א.
* מגזר אלטרנטיבי (Alternative) – החזקות בחברות/קרנות פיננסיות, לרבות: ליקווידיטי קפיטל, רייגו וניו לג'נד. בנוסף, החברה משקיעה בנדל"ן, לרבות מקבצי דיור ומבני משרדים בארצות הברית.

==ראו גם==
*דש בית השקעות
*BRM
*צבי סטפק
*שלמה סימנובסקי

==קישורים חיצוניים==
* 

* [https://www.duns100.co.il/rating/%D7%A9%D7%99%D7%A8%D7%95%D7%AA%D7%99%D7%9D_%D7%A4%D7%99%D7%A0%D7%A0%D7%A1%D7%99%D7%99%D7%9D/%D7%91%D7%AA%D7%99_%D7%94%D7%A9%D7%A7%D7%A2%D7%95%D7%AA דירוג Duns100 של בתי ההשקעות לשנת 2023]
* [https://www.linkedin.com/company/meitav/ לינקאדין - מיטב בית השקעות]
* 
* 
* 
* 
* 
* 

==הערות שוליים==

קטגוריה:חברות הנסחרות בבורסה לניירות ערך בתל אביב
קטגוריה:בתי השקעות ישראלים
קטגוריה:חברי הבורסה לניירות ערך בתל אביב
קטגוריה:בני ברק: חברות
קטגוריה:ישראל: חברות שהוקמו ב-2013